PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2000/KV/B/1/6							Banská Bystrica 18.1.2000

Protimonopolný úrad Slovenskej republiky, oblastné pracovisko Banská Bystrica v správnom konaní začatom na návrh podnikateľa VARES, s.r.o., Chalupkova 25, 974 01 Banská Bystrica vo veci dohody obmedzujúcej súťaž uzavretej podnikateľmi WN DANUBIUS FILM, spol. s r.o., Chalupkova 7, 811 09 Bratislava a Kabel Plus, Východné Slovensko, a.s., Rampová 5, 040 01 Košice

r o z h o d o l:

podľa § 12 ods. 2 zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov podnikateľ Územné bytové družstvo Košice - Kuzmányho, Vojenská 14, 040 01 Košice nie je účastníkom konania vo veci dohody obmedzujúcej súťaž uzavretej podnikateľmi WN DANUBIUS FILM, spol. s r.o., Chalupkova 7, 811 09 Bratislava a Kabel Plus, Východné Slovensko, a.s., Rampová 5, 040 01 Košice.

Odôvodnenie:

Dňa 19.11.1999 začalo podľa § 12 ods.1 zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov (ďalej len „zákon“) v spojení s § 18 ods. 2 zákona č. 71/1967 Zb. o správnom konaní, správne konanie na základe listu č. 112/99/MK zo dňa 15.11.1999, zaslaného podnikateľom VARES, s.r.o., Chalupkova 25, 974 01 Banská Bystrica (ďalej len „VARES“) vo veci dohody obmedzujúcej súťaž uzavretej podnikateľmi WN DANUBIUS FILM, spol. s r.o., Chalupkova 7, 811 09 Bratislava (ďalej len „WNDF“) a Kabel Plus, Východné Slovensko, a.s., Rampová 5, 040 01 Košice (ďalej len „Kabel Plus VS“) podľa § 3 ods. 2 písm. b) a c) zákona. 

Vysielateľ WNDF televízneho programu TV Luna uzavrel dňa 24.9.1999 exkluzívnu zmluvu o spolupráci pri káblovej retransmisii programu TV Luna s prevádzkovateľom televíznych káblových rozvodov Kabel Plus VS, na základe ktorej podnikateľ Kabel Plus VS získal exkluzívne práva na šírenie programu TV Luna káblovou retransmisiou okrem iných lokalít aj v meste Košice. Podnikateľ WNDF uzavrel zmluvy o spolupráci aj s podnikateľmi Územné bytové družstvo Košice - Kuzmányho, Vojenská 14, 040 01 Košice (ďalej len „ÚBD Košice“) a VARES, k plneniu ktorých nedošlo z dôvodu uzavretia exkluzívnej zmluvy medzi podnikateľmi WNDF a Kabel Plus VS.

Listom č. 120/99/MK zo dňa 17 .12.1999 konateľ spoločnosti VARES Ing. Milan Kortiš zaslal žiadosť o rozšírenie podnetu č. 112/99/MK zo dňa 15.11.1999 o podnikateľa ÚBD Košice. Prílohu uvedeného listu tvorilo písomné vyjadrenie predsedu ÚBD Košice Jána Jurka, na základe ktorého sa pripája k prebiehajúcemu správnemu konaniu. Listom č. 600/OP BB-PMÚ SR/99 zo dňa 22.12.1999 bolo podnikateľovi ÚBD Košice oznámené, že bol pribratý ako ďalší účastník správneho konania. Protimonopolný úrad Slovenskej republiky, oblastné pracovisko Banská Bystrica (ďalej len „úrad“) určil, že účastníkmi tohto správneho konania sú podnikatelia ÚBD Košice, VARES, WNDF a Kabel Plus VS.

Podľa § 12 ods. 2 zákona účastníkmi konania sú navrhovateľ a podnikatelia, o ktorých právach, právom chránených záujmoch alebo povinnostiach ustanovených týmto zákonom sa má rozhodnúť. Podnikatelia WNDF a Kabel Plus VS podpísaním exkluzívnej zmluvy o spolupráci pri káblovej retransmisii programu TV Luna dňa 24.9.1999 sa stali účastníkmi dohody, a teda aj účastníkmi konania spolu s navrhovateľom - podnikateľom VARES. Podnikateľ ÚBD Košice je uvedenou exkluzívnou zmluvou dotknutý, nakoľko z tohto dôvodu nemal možnosť šíriť program TV Luna káblovou retransmisiou, ale nie je zmluvnou stranou exkluzívnej dohody, a preto nie je účastníkom konania. 
Úrad v priebehu konania zistil, že v predmetnej veci sa nekoná, ani sa nemá konať o právach alebo právom chránených záujmoch alebo povinnostiach podnikateľa ÚBD Košice. Podnikateľ ÚBD Košice taktiež nie je navrhovateľom konania vo veci dohody obmedzujúcej súťaž.

Z vyššie uvedeného vyplýva, že podnikateľ ÚBD Košice nadobudnutím právoplatnosti tohto rozhodnutia nebude mať postavenie účastníka konania, za ktorého je do nadobudnutia právoplatnosti tohto rozhodnutia považovaný. Nadobudnutím právoplatnosti tohto rozhodnutia nebude mať podnikateľ ÚBD Košice práva ani povinnosti prislúchajúce účastníkovi konania, medzi ktoré okrem iného patrí právo na doručenie rozhodnutia.

Poučenie:

Proti tomuto rozhodnutiu možno podľa § 61 ods.1 zákona č. 71/1967 Zb. o správnom konaní podať rozklad na Protimonopolný úrad Slovenskej republiky, oblastné pracovisko Banská Bystrica v lehote 15 dní odo dňa oznámenia tohto rozhodnutia. Včas podaný rozklad má odkladný účinok.

	Ing. Vladimír Šagát
riaditeľ oblastného pracoviska 	

Rozhodnutie sa doručí:

Územné bytové družstvo Košice-Kuzmányho, Vojenská 14, 040 01 Košice 

Na vedomie:

1. WN DANUBIUS FILM, spol. s r.o., Chalupkova 7, 811 09 Bratislava
2. Kabel Plus, Východné Slovensko, a.s., Rampová 5, 040 01 Košice
3. VARES s.r.o., Chalupkova 25, 974 01 Banská Bystrica